D Burg selbr isch noch Johrhunderte vu ihrem Bestehe zum erschde Mol 1525 im Lauf vum Büraufstand un nach emme Wiederaufbau denno endgiltig im drissigjährige Krieg vu d kaiserlich-katholische Druppe zerstört wore, wo si d Burg gege d Schwede nimmi hän halde könne. Uf m Schloßberg sin hit nur noch Räschd vu Ruine z sähe. Drei Johre nach m End vum drissigjährige Krieg het Achkarre numme 58 Iwohner gha, worum mr animmt, dass ybr 70 % vu d ehemaligi Iwohner usgrottet wore sin. 1703 denno isch bi dr Belagerig vu Brisach durch französischi Druppe während m spanische Erbfolgekrieg s Dorf Achkarre faschd komplett zerstört wore. In de Kriegswirre zwische Spotmiddelalter und Neizit isch Achkarre zsämme mit Nochbargmeinde wie Ihringe un Brisach äui mehrmols fir einigi Johr französisch gsi.